Un bunic în vârstă de 72 de ani, prins de jandarmi cu substanțe interzise, în scara blocului, le-a declarat organelor de ordine că: "Mi-a dat pachetul ăsta. Nu știu exact, dar cred că este hașiș."
Totul s-a petrecut seara trecută, în jurul orei 22.00, când jandarmii din cadrul Inspectoratului de Jandarmi Județean Bacău, în timp ce se aflau în serviciu în zona stadionului din municipiul Bacău, au observat doi bărbați care, la vederea jandarmilor, au încercat să fugă.
Unul dintre ei a fost prins de jandarmi in scara unui bloc. În urma verificărilor, au fost descoperite asupra acestuia șase plicuri ce conțineau resturi vegetale cu miros înțepător, susceptibile a fi substanțe interzise. Bărbatul, în vârstă de 72 de ani, figura în baza de date cu antecedente penale.
Jandarmii au ridicat în vederea confiscării plicurile cu resturile vegetale, pe care le-au înaintat pentru continuarea cercetărilor către BCCO Bacău, împreună cu actele de constatare întocmite.